Бахъсэндэсхэм я топ 88-рэ
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и етIощIанэ джэгугъуэр зэхэтащ. Абы топи 8 зэуэ зы зэIущIэм щыдигъэкIыу щытекIуа «Бахъсэным» етIуанэ увыпIэр щиубыдащ. А зыращ пашэныгъэр зыIыгъ «ЛогоВАЗ»-м лъэщIыхьэжыфыну зэкIэ Iэмал зиIэр.
«Бахъсэным» и гъуащхьауэхэм хуэдэ мыгъэрей зэхьэзэхуэм щыгъуэтыгъуейщ. ЖыпIэну ирикъунщ джэгугъуэ 20-м абыхэм топ 88-рэ зэрыщыдагъэкIар — ар ику иту зэIущIэ къэс топи 4,4-рэ мэхъур. Адрейхэр бахъсэндэсхэм куэдкIэ къакIэроху. Къапщтэмэ, топ 33-кIэ абыхэм нэхърэ нэхъ мащIэ дигъэкIащ зэхьэзэхуэм бжьыпэр щызыIыгъ «ЛогоВАЗ»-м. Пэжщ, джэгугъуэ кIуам бабугентдэсхэм я лъэкI къагъэнакъым — Нарткъалэ щыIэу «Нарт»-м и гъуэр 7 хагъэщIащ.
Топи 8 щыдагъэкIащ Къэхъуни. ПлIэнейрэ къыхэжаныкIыу 4:0-у япэ ища къэхъундэсхэр адэкIэ бэлэрыгъыжащ икIи Щхьэлыкъуэ къикIахэм топищ къыхудагъэкIыжа иужькIэщ етхуанэу гъуэр къыщащтар. Мы зэIущIэм хуабжьу щыжыджэращ нэгъабэрей зэхьэзэхуэм и гъуащхьауэ нэхъыфI хъуа ШащIэ Беслъэн. «ДЕР»-м а пщыхьэщхьэм абы топиплI щыхудигъэкIащ. Абы щыгъуэми ШащIэр зэкIэ лъэщIыхьакъым мыгъэрей зэпеуэм щыпашэ Жэбэтыр Ратмир. БлэкIа зэIущIэм къыщыхэжаныкIыну Iэмал имыIами, «Къэбэрдейм» и гъуащхьауэр иужь къитхэм иджыри топищкIэ япэ итщ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу джэгугъуэм кърикIуа бжыгъэхэм: «Автозапчасть» (Бахъсэн) — «Къэбэрдей» (Шэрэдж Ищхъэрэ) — 4:2, «Кэнжэ» (Кэнжэ) — «Ислъэмей» (Ислъэмей) — 2:2, «Тэрч» (Тэрч), «Велес» (Къэрэгъэш) — 3:4, «ГидроЭС» (Налшык) — «Шэджэм-2» (Шэджэм ЕтIуанэ) — 1:3, «Эльбрус» (Тырныауз) — «Спартак-Д» (Налшык) — 1:3, «Нарт» (Нарткъалэ) — «ЛогоВАЗ» (Бабугент) — 2:7, «Къэхъун» (Къэхъун) — «ДЕР» (Щхьэлыкъуэ) — 5:3, «Бахъсэн» (Бахъсэн) — «Шагъдий» (Налшык) — 8:0, «СК-Союз-Сэрмакъ» (Сэрмакъ) — «Прохладнэ» (Прохладнэ) — 3:3.
Хьэтау Ислъам.
